SKRIFTLIG FORESPØRGSEL P-3374/00

af Luciana Sbarbati (ELDR) til Kommissionen

(25. oktober 2000)

Om: Civilbeskyttelse og naturkatastrofer

De seneste dramatiske begivenheder, der har ramt befolkningen dels omkring Po-floden i Norditalien dels i Syditalien, miljøkatastroferne sidste år i Frankrig og i andre EU-lande og de skader, der er sket som følge af brande i sommer, viser alt sammen, at det er nødvendigt med en mere effektiv kommunikation mellem medlemsstaternes civilbeskyttelsesmyndigheder. Bl.a. er der et klart behov for at få fordelt og koordineret de disponible midler for at bane vejen for synenergivirkninger mellem de økonomiske, sundhedsmæssige og psyko-sociale foranstaltninger, hvilket bl.a. vil gavne de svageste grupper i samfundet, såsom handicappede, børn og ældre.

Vil Kommissionen sikre koordinering og samhørighed i forbindelse med en eventuel europæisk interventionsstyrke, som vil føje sig til den lange række af nødhjælpscentre, krisestyringsenheder og -komitéer, som er placeret under EU's myndighed?

Kan Kommissionen oplyse, om den allerede har udarbejdet en plan for koordinering mellem Kommissionen og medlemsstaterne, Kommissionens generaldirektorater og civilbeskyttelses- og volontørorganisationer i medlemsstaterne i tilfælde af alvorlige nødsituationer?

Kan Kommissionen oplyse, om den næste gang, der skal udpeges områder i Italien til modtagelse af strukturstøtte, vil begunstige de særligt ramte regioner og områder?

Agter Kommissionen på lidt længere sigt at genopføre kontoen Nødhjælp til katastroferamte befolkninger i Fællesskabet, der blev sløjfet for nogle år siden, men som Europa-Parlamentet omtalte i sin beslutning af 30. marts 2000 om retningslinjerne

for 2001-budgetproceduren Sektion III Kommissionen, hvori der anmodes om opførelse af en konto vedrørende hjælp til befolkninger i EU, der bliver ofre for naturkatastrofer, brande, skader på kysterne og jordskred. Vil Kommissionen derudover fremme finansiering af aktioner med henblik på psykologbistand til ofrene for disse katastrofer?

Kan Kommissionen præcisere, om der er opmærksomhed omkring de konsekvenser, den manglende hydrogeologiske balance i risikoområderne har for miljøet?

Svar afgivet på Kommissionens vegne af Margot Wallström

(4. december 2000)

Kommissionen beklager de omfattende skader og tragiske tab af menneskeliv, der har været i en række områder i det nordvestlige Italien.

For så vidt angår koordinationen mellem medlemsstaterne indbyrdes, herunder navnlig mellem civilbeskyttelses- indsatsgrupperne fra de forskellige medlemsstater, anmoder Kommissionen venligst det ærede medlem om at tage følgende dokument til efterretning, nemlig forslaget til Rådets beslutning af 27. september 2000 om fastlæggelse af en fællesskabsordning for koordinering af civilbeskyttelsesindsatsen i katastrofetilfælde(1).

Derudover forholder det sig sådan, at listen over de tilskudsberettigede regioner, der er omfattet af målsætning nr. 1 for strukturfonden, er opstillet for hele perioden 2000-2006 og følgelig ikke kan ændres.

For så vidt angår målsætning nr. 2 for denne fond, vedtog Kommissionen den 27. juli 2000 listen over de italienske områder, der er tilskudsberettiget i henhold til denne målsætning. Denne liste er ligeledes gyldig indtil den 31. december 2006. Imidlertid er det i henhold til artikel 4, stk. 11, i Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(2) sådan, at hvis der opstår alvorlig krise i en region, kan Kommissionen i løbet af 2003 på forslag af en medlemsstat ændre denne liste efter bestemmelserne i stk. 1-10, men uden at forhøje den befolkningsandel, der er dækket inden for hver af de i artikel 13, stk. 2, omhandlede regioner. Ved samme lejlighed ville der i givet fald kunne tages behørigt hensyn til de regioner og områder, der er blevet særligt hårdt ramt i Italien.

Hvad angår tidsrummet efter 2006, vil Kommissionen i løbet af januar 2001 godkende den anden rapport om samhørigheden, hvormed der igangsættes en debat om Fællesskabets regionalpolitik.

Med hensyn til finansiel bistand til de berørte områder samt genindførelse af budgetkontoen for nødhjælp i katastrofetilfælde som følge af naturkatastrofer er Kommissionen, som den forklarede i sin redegørelse til Europa-Parlamentet den 25. oktober 2000(3), af den opfattelse, at da der eksisterer andre muligheder for fællesskabsstøtte, samt i betragtning af de disponible finansielle og menneskelige ressourcer, er der andre aktioner, der bør prioriteres højere på det nuværende stadium.

Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(4) som ændret ved Rådets direktiv 97/11/EF af 3. marts 1997(5), det såkaldte VVM-direktiv (vurdering af virkninger på miljøet), omfatter ikke virkningerne af naturkatastrofer.

(1) KOM(2000) 593 endelig udg.

(2) EFT L 161 af 26.6.1999.

(3) Europa-Parlamentets forhandlinger (oktober 2000).

(4) EFT L 175 af 5.7.1985.

(5) EFT L 73 af 14.3.1997.